Správa o činnosti Slovenského zväzu vodného motorizmu

za rok 2018

Úvod

Dovoľte aby som Vás privítal všetkých zástupcov klubov na dnešnej Konferencii Slovenského zväzu vodného motorizmu.

Detailné hodnotenie činnosti po komisiách VV SZVM budú prezentovať predsedovia jednotlivých komisií. Vo svojej správe sa zameriam hlavne sa vybrané problémy, ktoré považujem za dôležité z pohľadu činnosti, fungovania a smerovania zväzu.

V roku 2018 organizačné fungovanie nášho zväzu zabezpečoval Výkonný výbor SZVM v počte 9 členov a 3 členovia RK. VV SZVM sa stretáva pravidelne raz do mesiaca, zápisnice z neho sú vždy posielané členom VV, klubom a sú zverejnené na webovej stránke. Z pohľadu práce komisií môžeme konštatovať, že funkčnosť sekcií je na veľmi dobrej úrovni, ale stále pretrvávajú rezervy. Čo sa týka komisií, štandardne kvalitne pracuje komisia detí a mládeže, komisia rýchlostných, nerýchlostných člnov, skútre a vznášadlá. Veľmi dobre sa rozbehla práca komisie rozhodcov, ktorá postupne v plnej miere preberá funkciu a čiastočne aj metodického orgánu. Absentuje nám Komisia pre marketing a PR, ktorá by sa venovala zlepšovaniu prác na novej webovej stránke a Informačnému systému SZOŠ.

Zákon o športe

Špecifickou hlavnou úlohou zväzu na rok 2018 bolo „Vykonať všetky potrebné úkony spojené z požiadavkami nového zákona o športe na všetkých úrovniach zväzu - od členov až po jeho vedenie “a na ostatnej riadnej konferencii sme konštatovali, že táto úloha bola úspešne splnená. Plnenie úloh vyplývajúcich z dikcie nového zákona a jeho výkladu orgánmi štátu stojí veľmi veľa síl a od roku 2017 a aj teraz v roku 2019. Skutočnosť, že štátny informačný systém športu „nenaštartoval“ znamenala presun bremena výkazníctva na zväzy. Ani dnes nie je dotiahnutý systém školení a skúšok kontrolórov zväzu, atď. Veľká vďaka patrí celému výkonnému výboru a mnohým ďalším klubom za množstvo práce, ktoré bolo v týchto súvislostiach potrebné odviesť.

Po skončení minuloročnej konferencii SZVM ministerstvo predstavilo nové pravidlá pre financovanie športov, ktoré majú nárok na príspevok zo štátneho rozpočtu. Toto prinútilo VV hľadať spôsob, ako v rámci schváleného rozpočtu zabezpečiť činnosť zväzu v rámci pravidiel ministerstva. Individuálnou komunikáciou s klubmi sa podarilo čiastočne problém vyriešiť, ale výsledkom je, že nie všetky kluby správne pochopili a vyúčtovali prostriedky na ktoré mali nárok a niektoré vyúčtované výdavky boli v rozpore s pravidlami pre financovanie športu.

Mimoriadne športové výsledky.

V roku 2018

Špecifické hlavné úlohy na rok 2018

Na rok 2018 sme prijali dve nasledujúce špecifické úlohy:

1. Úspešná účasť reprezentácie na Majstrovstiev Sveta a Európy (UIM) v roku 2018.

Výsledky našich reprezentantov odzrkadlujú, že vodný motorizmus má stále čo povedať na pretekárskom poli. Spomeniem len mená nakoľko bližšie informácie povedia vedúci komisií, ale Marian Jung si drží stále prvenstvo v kategórii F500 a O700, taktiež k nemu patrí aj Robert Hencz aj Tomáš Čermák v kategórii T850, na úrovni Majstrovstiev slovenska Miroslav Bazinský st. a novozačínajúci reprezentant F4 Vlado Slaný. Pri vznášadlách je to Jaroslav Baláž ml. a skútre Mário Lámy.Jedným z veľkých našej začínajúcej mládeže úspech aj umiestnenie na MS a ME FF 2018 v Fujajrah a to 2.miesto Elly Jung.

Na poli nerýchlostných pretekov : V priebehu roku 2018 prebehlo 9 kôl Slovenského pohára , z ktorých každé tvorilo 5 samostatných disciplín. Spomínam pretekárov Jankovic,Fencl st.,Medvecký, Polakovičová, Egrecký a Ružičkovci

Čo sa týka súťaží M SR, našou snahou bolo zachovať počet podujatí M SR, čo sa, aj keď nie úplne, vo veľkej miere podarilo. V pretekoch rýchlostných k tomu veľkou mierou prispela spolupráca s ČSVM, kde naši a českí pretekári jazdia na našich a českých podujatiach navzájom. Počet rýchlostných pretekárov nám mierne poklesol, niektorí pretekári odišli jazdiť do zahraničia, niektorí noví pretekári zasa prišli, celkovo je však situácia nie práve najlepšia a najviac nám chýbajú noví mladí pretekári. Z tohto pohľadu je značným prínosom zavedenie kategórie Veterán, kde na starších pretekárskych člnoch pretekajú bývalí pretekári. Ku kategórii Veterán ešte poznámka, že sa do nášho zväzu na rok 2018 prihlásili aj členovia z ČR. Ale zdá sa, že už aj v kategórii GT 15 a GT 30 zaujali aj mladší jazdci a v roku 2018 boli účastníci ME V Polsku a v roku 2019 sa predstavia taktiež na medzinárodnom poli.

2. Uvedenie lnformačného systému SZVM do rutinnej prevádzky.

Dnes môžeme konštatovať, že sa ich podarilo naplniť.

Vďaka skupine informatikov pod vedením Rasťa Čulíka sfunkčnila základný modul nového informačného systému, čo zväzu nesmierne pomohlo najmä pri plnení si úloh, vyplývajúcich zo zákona o športe. Myslím si, že nový systém je ale aj prínosom pre každého člena, umožňuje podstatne komfortnejší prístup k všetkým potrebným informáciám. Pre nasledujúce obdobie bude úlohou komisií navrhnúť obsah a pomôcť vytvoriť nadstavbové moduly systému.

Trvalé úlohy :

Nepovažujem za nutné vyjadrovať sa ku každej úlohe osobitne a špecificky – uvediem len kľúčové veci. Začnem „základom“ – financiami.

Zákon o športe sme zatiaľ spomínali len ako záťaž, ale je potrebné aj vidieť, že nášmu športu priniesol podstatne vyššie štátne príspevky ako v minulosti – príspevok uznanému športu na rok 2019 vo výške 27 044.- je oproti roku 2018 25 582.- eur čo je navýšenie o 1462.-eur a 18 000 oproti 10 000.-eur pre Top team. Celková suma 45 044.-eur čo už určite nie je málo, pričom ešte nepoznáme výsledky projektu z Min.školstva o pridelení odmien úspešným športovcom.

Nevýhodou ale tohto pridelenia financií je striktné účelové určenie poskytnutých prostriedkov, ktoré neposkytuje voľnosť pri ich rozdeľovaní.

Plnenie hlavných úloh zväzu

Pre rok 2019 prijala zväzová konferencia nasledovné hlavné úlohy:

***a/ Trvalé úlohy***

1. Zabezpečiť účasť reprezentačných výberov na vrcholných svetových podujatiach (MS, ME,), podľa finančných a materiálových možností zväzu.

2. Systémová propagácia SZVM a športov voči verejnosti, ako vo vzťahu k vrcholovému, tak i masovému športu. Jej využitie pri hľadaní spôsobov spolupráce s možnými reklamnými partnermi SZVM.

3. Podpora práce a športovej činnosti s deťmi a mládežou, podpora talentovaných jednotlivcov . Účinná podpora na klubovej úrovni.

4. Spolupráca s významnými športovými a spoločenskými subjektmi, ako SOŠV, NŠC, KŠZ a pod.

5. Špecifická podpora tvorby s cieľom zabezpečiť kvalitu domácich súťaží a postupné pokrytie územia SR vodnými pretekárskymi trasami

6. Vytváranie podmienok pre postupný dlhodobý rozvoj členskej základne SZVM.

Konferencia SZVM žiada členské subjekty SZVM, aby dosiahli minimálne 30 % podiel mládeže na svojej členskej základni.

7. Rozvíjať súčasnú štruktúru súťaží vo všetkých druhoch vodnomotoristických kategóriách s dôrazom na oblastnú úroveň, špecifická podpora rozvoja regionálnych súťaží a aktivít.

8. Urobiť maximum pre postupné zvyšovanie podielu vlastných príjmov na všetkých úrovniach zväzu.

9. Rozvíjať systém klubových súťaží. Pokúsiť sa zabezpečiť, aby klubové kolá postupne prebehli v každom okrese, kde sa nachádza členský klub SZVM, ale aj v ďalších regiónoch SR.

***b/ Špecifická úloha:***

10. Obsahovo a organizačne sa podieľať na zabezpečení realizácie tréningového, rozhodcovského vzdelávacieho programu pre všetkých členov SZVM.

11. A na záver ešte jedna špecifická vec v roku 2020 sa budú konať v SZVM voľby predsedu a celého výkonného výboru z ich prípravou sa musíme začať zaoberať čo najskôr a hľadať tak nových nástupcov.

Záverom správy si, tak ako po minulé roky, dovolím z pozície predsedu SZVM poďakovať všetkým, ktorí v akejkoľvek forme prispeli k tomu, že dnešná správa o činnosti SZVM za rok 2018 má dominantne pozitívny charakter. Niektoré mená sú uvedené priamo v správe, ale tých, čo výrazne pomohli je podstatne viacej.